《永安舟次遇南陵王春台同年出示湖上读书图属题因赋赠》
清代·顾宗泰

峭帆亭外西山青，峭帆亭下交河明。与君相逢快握手，依然烟水寻鸥盟。

维舟并坐绿杨岸，向晚天风起清汉。却怜同是江南人，乡关极目□云断。

多君示我湖上图，花潭松堰交萦纡。彷佛此身置丘壑，幽栖那羡壶公壶。

我本闲情爱空谷，欲到春城访春谷。朗陵叠翠仙螺环，崎湖荡碧香流曲。

岂知近岁羁天涯，水乡不得长浮家。燕南赵北苦驰逐，云山兴发徒咨嗟。

即今掉头始归去，良知忽聚潞河路。一披画卷开心颜，便拟渔村永晨暮。

明发风催远道舟，清游□到水西头。陶园三径知如昨，添得晴湖菡萏秋。

作者简介：清浙江元和人，字景岳，号星桥。乾隆四十年进士，历官高州知府。家有月满楼，常与文人聚会其中。有《月满楼集》。